b'\n_START_ARTICLE_\nTheologia Germanica\n_START_PARAGRAPH_\nTheologia Germanica, ogs\xc3\xa5 kjent som Theologia Deutsch eller Der Frankfurter, er en bok innen den tyske kristne mystikken som antas \xc3\xa5 ha blitt skrevet midt p\xc3\xa5 1300-tallet av en anonym forfatter, vanligvis forbundet med Guds Venner. If\xc3\xb8lge bokens introduksjon var forfatteren prest og medlem av Den tyske orden (Latin: Ordo domus Sanct\xc3\xa6 Mari\xc3\xa6 Theutonicorum Ierosolimitanorum) bosatt i Frankfurt am Main, Tyskland._NEWLINE_Theologia Germanica legger frem at Gud og menneske kan bli fullt ut forent gjennom \xc3\xa5 f\xc3\xb8lge en vei til perfeksjon, som f. eks. livet til Kristus, avst\xc3\xa5else fra synd og egenkj\xc3\xa6rlighet, vil til slutt tillate Guds vilje \xc3\xa5 erstatte menneskets vilje. Foreningen med Gud anses som det h\xc3\xb8yeste gode._NEWLINE_P\xc3\xa5 en reise i 1516 fant Martin Luther et tittell\xc3\xb8st eksemplar i et klosterbibliotek. Han gav ut manuskriptet samme \xc3\xa5r under tittelen Eyn geystlich edles Buchleynn, og dristet seg til \xc3\xa5 gjette at Johannes Tauler var forfatteren. Men to \xc3\xa5r senere gjorde noen ham oppmerksom p\xc3\xa5 et mer utf\xc3\xb8rlig manuskript av samme skrift forfattet i Frankfurt am Main, Luther gav ut dette ogs\xc3\xa5 under tittelen Eyn deutsch Theologia. Det var Luther som ga boken sitt moderne navn; i manuskriptet er den kjent som \xc2\xabDer Franckforter\xc2\xbb. Luther skrev:_NEWLINE_\xc2\xabNest etter Bibelen og Augustin, har ingen bok noensinne kommet i mine hender som jeg har l\xc3\xa6rt mer om Gud og Kristus av.\xc2\xbb_NEWLINE_En annen grunn til at Luther publiserte boken var hans tese om at det tyske spr\xc3\xa5ket var like egnet til \xc3\xa5 forklare teologiske ideer p\xc3\xa5 som hebraisk, gresk og latin. I boken reflekteres det ikke over at den er skrevet p\xc3\xa5 tysk._NEWLINE_Theologia Germanica ble aktet h\xc3\xb8yt innen den radikale delen av reformasjonen og innen pietismen. Johann Arndt utgav en utgave som ble anbefalt av Philipp Jacob Spener._NEWLINE_Jean Calvin erkl\xc3\xa6rte den for \xc3\xa5 v\xc3\xa6re \xc2\xabgift fra Djevelen\xc2\xbb. Pave Paul V plasserte den p\xc3\xa5 Den katolske kirkes Index Librorum Prohibitorum hvor den forble til midten av 1900-tallet.'